กสทช.เคาะประมูลคลื่น 1800MHz 4 ส.ค.นี้ ส่อแวว 3 ค่ายมือถือรายใหญ่เมินลงสนามศึก
กสทช.เคาะประมูลคลื่น 1800MHz 4 ส.ค.นี้ ส่อแวว 3 ค่ายมือถือรายใหญ่เมินลงสนามศึก
25 เม.ย. 2561

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า ที่ประชุมคณะกรรมการกสทช.มีมติอนุมัติร่างประกาศหลักเกณฑ์การประมูลคลื่นความถี่ 1800 เมกะเฮิรตซ์ (MHz) จำนวน 45MHz โดยแบ่งเป็น 3 ใบอนุญาต ขนาดใบละ 15MHz อายุใบอนุญาต 15 ปี ราคาเริ่มต้น 37,457 ล้านบาท โดยจะจัดการประมูลในวันที่ 4 ส.ค.61
อย่างไรก็ตาม กสทช.ให้ตัดสิทธิ บริษัท แจส โมบาย บรอดแบนด์ จำกัด เข้าประมูลในครั้งนี้ เนื่องจากได้ทิ้งใบอนุญาตในการประมูลครั้งก่อน
สำหรับการประมูลคลื่นความถี่ 900MHz เนื่องจากขณะนี้ยังไม่มีผลการศึกษาที่ชัดเจนเกี่ยวกับการรบกวนสัญญาณกับคลื่นที่การรถไฟแห่งประเทศไทย (รฟท.) ขอใช้งานกับระบบรถไฟความเร็วสูง กสทช.จึงมีมติให้ชะลอการประมูลออกไปจนกว่าจะได้ข้อสรุปผลการศึกษาดังกล่าว
อย่างไรก็ตาม เป็นที่น่าจับตาว่าการประมูลคลื่น 1800 MHz วันที่ 4 ส.ค.นี้ อาจไม่มีหน่วยงานใดเข้าร่วมประมูล เนื่องจากขณะนี้ทางคณะรักษาความสงบแห่งชาติ (คสช.) ยังไม่มีมาตรการช่วยเหลือผู้ประกอบการอย่างชัดเจน ดังนั้นจึงคาดว่าทั้งบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC และบริษัท ทรู คอร์ปอเรชั่น จำกัด (มหาชน) หรือ TRUE อาจจะตัดสินใจไม่เข้าร่วมประมูลคลื่น 1800 MHz ดังกล่าว
อีกทั้งก่อนหน้านี้ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ได้ทำการเซ็นสัญญาเช่าคลื่น 2,300 MHz กับทางบริษัท ทีโอที จำกัด (มหาชน) ขนาดแถบคลื่นความถี่ 60 MHz เป็นระยะเวลา 7 ปีเป็นที่เรียบร้อยแล้วทำให้คาดว่าทาง DTAC จะไม่เข้าร่วมการประมูลในครั้งนี้ด้วยเช่นกัน
อนึ่งการประมูลคลื่น 1800 MHz ในครั้งนี้ มีเงื่อนไขการประมูลคลื่นแบบ N-1 โดย N=ผู้เข้าร่วมการประมูล นั่นคือถ้ามีผู้เข้าร่วมการประมูล 3 ราย จะนำคลื่นความถี่ออกมาประมูล 2 ชุด และถ้ามีผู้เข้าร่วมการประมูล 2 ราย จะนำคลื่นความถี่ออกมาประมูล 1 ชุด ในกรณีที่มีผู้เข้าร่วมการประมูล 1 ราย จะขยายเวลาเปิดรับผู้เข้าร่วมการประมูลไปอีก 30 วัน ถ้ายังไม่มีผู้เข้าร่วมการประมูลเพิ่ม ให้เปิดการประมูลโดยผู้เข้าร่วมการประมูลต้องเคาะเพิ่มราคา 1 ครั้ง